Ράφαελ Μπόμπαν

Ο Ράφαελ 'Ράνκο' Μπόμπαν (κροατ. Rafael 'Ranko' Boban, γεννημένος τον Δεκέμβριο του 1907) ήταν Κροάτης στρατιωτικός και μέλος των Ούστασε τον Β΄ Παγκόσμιο Πόλεμο. Έχοντας λάβει μέρος στη μικρή επιχείρηση σαμποτάζ των Ούστασε του 1932, στρατολογήθηκε στον ιταλικό στρατό και επέστρεψε στη Γιουγκοσλαβία μετά την εισβολή του Άξονα τον Απρίλιο του 1941. Πολεμούσε με το μέρος των Ούστασε μέχρι το τέλος του Πολέμου, και λέγεται ότι κατάφερε να διαφύγει από τους Παρτιζάνους κατά τους επαναπατρισμούς του Μπλάιμπουργκ. Δεν είναι γνωστό τι του συνέβη μετά και υπάρχουν διάφορες φήμες σχετικά με το υπόλοιπο της ζωής του. Λέγεται ότι ο Άντε Πάβελιτς, μετά τη διαφυγή του από τη Γιουγκοσλαβία, αναγνώρισε τον Μπόμπαν Υπουργό Άμυνας της Κροατίας το 1951.

 Ο Μπόμπαν γεννήθηκε το 1907 στο Σόβιτσι της Αυστροουγγαρίας, που ανήκει σήμερα στη Βοσνία-Ερζεγοβίνη. Ήταν Κροάτης και Ρωμαιοκαθολικός. Υπηρέτησε ως αξιωματικός στο στρατό του Βασιλείου της Γιουγκοσλαβίας, πριν να ενταχθεί το καλοκαίρι του 1932 στους Ούστασε που είχαν τη βάση τους στην Ιταλία. Τον Σεπτέμβριο του 1932, συμμετείχε στη μικρή εξέγερση κοντά στο Βέλεμπιτ των Ούστασε ενάντια στις αρχές της Γιουγκοσλαβίας. Ύστερα, μετανάστευσε στην ιταλοκρατούμενη πόλη της Ζάνταρ, όπου ζήτησε ιταλική υπηκοότητα και άσυλο. Τον Μάιο του 1934, ο Πάβελιτς προήγαγε τον Μπόμπαν σε λοχία και μέλος του στενού του κύκλου ατόμων. Τον επόμενο χρόνο επίσης, ο ιταλικός στρατός τον προήγαγε σε υποδιοικητή του Λίπαρι, πριν να πάρει μετάθεση στην Καλαβρία. Στις αρχές του Δεκεμβρίου 1937, οι ιταλικές αρχές συνέλαβαν τον Μπόμπαν μαζί με άλλα μέλη των Ούστασε, ως υπόπτους για επιχείρηση δολοφονίας του Γιουγκοσλάβοι πρωθυπουργού Μίλαν Στογιαντίνοβιτς. Τους απελευθέρωσαν όλους ωστόσο μετά από σύντομο χρονικό διάστημα. Μετά τη δημιουργία του Ανεξάρτητου Κράτους της Κροατίας τον Απρίλιο του 1941, ο Μπόμπαν επέστρεψε στην Κροατία και εντάχθηκε στην πολιτοφυλακή. Έλαβε τον βαθμό του αρχηγού, ενώ αργότερα ορίστηκε συνδιοικητής της Μαύρης Λεγεώνας μαζί με τον Γιούρε Φράντσετιτς. Τελικά έμεινε μοναδικός διοικητής της Μαύρης Λεγεώνας μετά την σύλληψη και την εκτέλεση του Φράντσετιτς από τους Παρτιζάνους τον Δεκέμβριο του 1942. Η προπαγάνδα των Ούστασε τον ανακήρυξε φυσικό διάδοχο του Φράντσετιτς. Ο Μπόμπαν έλαβε μέρος σε επιχειρήσεις σε διάφορα μέρη του φασιστικού κράτους της Κροατίας. Ο Μπόμπαν προήχθη σε στρατηγό τον Δεκέμβριο του 1944 και έγινε αρχηγός της 5ης Μεραρχίας των Ούστασε που είχαν τη βάση τους στην Ποντραβίνα τον ίδιο μήνα. Εκείνο το φθινόπωρο, ήταν υπεύθυνος για την φύλαξη των πολιτικών κρατουμένων Μλάντεν Λόρκοβιτς και Άντε Βόκιτς στην πόλη της Κόπριβνιτσα. Απέκτησε ακόμα τον βαθμό του συνταγματάρχη της πολιτοφυλακής των Ούστασε τον Απρίλιο του 1945. Τον Μάιο,υποχώρησε μαζί με άλλα μέλη των Ούστασε στην Αυστρία όπου λέγεται ότι κατάφερε να φτάσει στο Μπλάιμπουργκ, μαζί με τον Πάβελιτς και τον Βγέκοσλαβ Λούμπουριτς. Δεν είναι γνωστό τι συνέβη αργότερα στον Μπόμπαν. Δύο φήμες τον θέλουν είτε να έχει σκοτωθεί το 1945 στην Ποντραβίνα είτε το 1947 σε μάχη στην Ερζεγοβίνη όπου έγινε μεταξύ των Σταυροφόρων ανταρτών, που ήθελαν την επανίδρυση του φασιστικού κράτους της Κροατίας, και των Γιουγκοσλάβων Παρτιζάνων. Υπάρχει και μια τρίτη φήμη, η οποία δεν έχει αξιόπιστες ενδείξεις, ότι διέφυγε στις ΗΠΑ μέσω Αργεντινής και πολέμησε στο πλευρό του ΝΑΤΟ στον Πόλεμο της Κορέας. Κατά τον Πόλεμο της Βοσνίας, μια μεραρχία του Κροατικού Αμυντικού Συμβουλίου έλαβε το όνομα του. Η ρωμαιοκαθολική εκκλησία στο χωριό Μπομπάνι της Ερζεγοβίνης έχει στο εσωτερικό της εικόνες με το πρόσωπο του. Ο Μπόμπαν μαζί με τον Φράντσετιτς υμνούνται στο φασιστικό τραγούδι Evo zore, eva dana. Πολυμέσα σχετικά με το θέμα Rafael Boban στο Wikimedia Commons